b'\n_START_ARTICLE_\nOvuliacija\n_START_PARAGRAPH_\nOvuliacija\xc2\xa0\xe2\x80\x93 subrendusios kiau\xc5\xa1ial\xc4\x85st\xc4\x97s (kiau\xc5\xa1in\xc4\x97lio) i\xc5\xa1silaisvinimas i\xc5\xa1 kiau\xc5\xa1id\xc4\x97s po to, kai susiformuoja Grafo folikulas (galutin\xc4\x97 folikulo raidos stadija prie\xc5\xa1 ovuliacij\xc4\x85). Ovuliacija \xc4\xafvyksta ma\xc5\xbedaug ciklo viduryje, apie 14 dien\xc5\xb3 (normos ribos 12\xe2\x80\x9316 dien\xc5\xb3) iki ateinan\xc4\x8di\xc5\xb3 m\xc4\x97nesini\xc5\xb3, paprastai tai \xc4\xafvyksta apie 28 moters ciklo dien\xc4\x85. Kai kurios moterys \xc4\xafvykstant ovuliacijai pajunta nestipr\xc5\xb3 skausm\xc4\x85 pilvo apa\xc4\x8dioje._NEWLINE_Kiekvieno m\xc4\x97nesini\xc5\xb3 ciklo metu pradeda br\xc4\x99sti folikulai, ta\xc4\x8diau paprastai tik vienas i\xc5\xa1 j\xc5\xb3 subr\xc4\x99sta iki Grafo folikulo stadijos. \xc5\xa0is folikulas spar\xc4\x8diai auga d\xc4\x97l hormon\xc5\xb3 (folikulino ir liuteinizuojan\xc4\x8dio hormono) poveikio ir prie\xc5\xa1 ovuliuodamas yra apie 15\xc2\xa0mm skersmens. Ovuliacij\xc4\x85 skatina liuteinizuojan\xc4\x8dio hormono koncentracijos (kuri\xc4\x85 reguliuoja hipofiz\xc4\x97) maksimumas. Folikulas galiausiai ply\xc5\xa1ta\xc2\xa0\xe2\x80\x93 d\xc4\x97l sienel\xc4\x97s spaudimo ir fermentini\xc5\xb3 proces\xc5\xb3. Ovuliacijos metu gimdos gleivin\xc4\x97s membrana pasiekia savo maksimal\xc5\xb3 dyd\xc4\xaf, lygiai kaip ir gleivin\xc4\x97s liaukos (nors jos dar nei\xc5\xa1skiria sekreto). Po ovuliacijos Grafo folikulas tampa geltonk\xc5\xabniu, kuris ima gaminti hormon\xc4\x85 progesteron\xc4\x85._NEWLINE_Dauguma periodinio susilaikymo metod\xc5\xb3 (vadinamoji nat\xc5\xabrali kontracepcija) remiasi b\xc5\xabtent ovuliacijos dienos nustatymu. Yra \xc5\xbeinoma, kad ma\xc5\xbedaug pradedant 3\xe2\x80\x934 diena po ovuliacijos moteris negali pastoti.'